31981D0420
L 162/4
JURNALUL OFÍCIAL AL UNIUNII EUROPENE
DECIZIA CONSILIULUI
din 19 mai 1981
privind încheierea Protocolului privind cooperarea în vederea combaterii poluării Mării Mediterane cu hidrocarburi și alte substanțe nocive în cazuri de urgență
(81/420/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere propunerea Comisiei,
având în vedere avizul Parlamentului European (1),
întrucât, la reuniunea de la Copenhaga din 7 și 8 aprilie 1978, Consiliul European a decis că Comunitatea trebuie să transforme prevenirea și controlul poluării marine, în special a celei cu hidrocarburi, într-un obiectiv principal și a solicitat Consiliului, la propunerea Comisiei, și statelor membre să introducă fără întârziere măsuri adecvate în Comunitate pentru adoptarea unei poziții comune în cadrul organismelor internaționale în cauză, în special în ceea ce privește cercetarea și punerea în aplicare a unor măsuri eficiente de control al poluării;
întrucât programele de acțiune ale Comunităților Europene cu privire la mediu (2) accentuează importanța pe care o are pentru Comunitate prevenirea poluării marine în general, acestea prevăd acțiuni comunitare, inter alia, pentru combaterea poluării provocate de transporturi și navigație și precizează că protejarea apei mării în vederea conservării echilibrului ecologic vital este o sarcină prioritară;
întrucât Convenția de la Barcelona privind protecția Mării Mediterane împotriva poluării din 16 februarie 1976 prevede, inter alia, că urmează să se adopte măsurile necesare pentru asigurarea cooperării în vederea combaterii poluării Mării Mediterane cu hidrocarburi și alte substanțe nocive în cazuri de urgență;
întrucât articolul 24 din Convenția de la Barcelona prevede deschiderea spre semnare de către Comunitatea Economică Europeană a convenției și protocoalelor la aceasta; întrucât aceasta a încheiat deja Convenția privind protecția Mării Mediterane împotriva poluării și Protocolul privind prevenirea poluării Mării Mediterane prin operațiunile de descărcare efectuate de nave și aeronave;
întrucât Protocolul privind cooperarea în vederea combaterii poluării Mării Mediterane cu hidrocarburi și alte substanțe nocive în cazuri de urgență prevede ca părțile să coopereze la redactarea unor planuri de urgență, la promovarea metodelor de control al poluării marine cu hidrocarburi, la diseminarea informațiilor privind organizarea resurselor și a noilor metode de prevenire și control al poluării și la dezvoltarea de programe de cercetare specifice;
întrucât aderarea Comunității la protocol, în conformitate cu articolul 26 din Convenția de la Barcelona, este necesară pentru realizarea, în cadrul funcționării pieței comune, a unuia dintre obiectivele comunitare din domeniul protecției mediului și al calității vieții; întrucât în tratat nu există dispoziții privind competențele pentru o asemenea acțiune;
întrucât este necesar ca Comunitatea să adere la protocolul menționat anterior pentru a participa la schimburile de informații și la cercetarea comună, îndeplinindu-și astfel obiectivul menționat anterior, alături de statele membre și fără a aduce atingere rolului jucat de acestea până în prezent în cadrul Convenției de la Barcelona; întrucât nu se aduce atingere viitoarelor acțiuni ale Comunității;
întrucât protocolul menționat anterior prevede schimburi de informații, cercetare comună și cooperare pe mare care, prin natura lor, nu implică norme comune care să poată fi afectate de acorduri pe care statele membre ar putea dori să le încheie în acest domeniu,
DECIDE:
Articolul 1
Protocolul privind cooperarea în vederea combaterii poluării Mării Mediterane cu hidrocarburi și alte substanțe nocive în cazuri de urgență se aprobă în numele Comunității Economice Europene.
Textul protocolului este anexat la prezenta decizie.
Articolul 2
Președintele Consiliului depune instrumentele de aderare în conformitate cu articolul 26 din Convenția de la Barcelona.
Adoptată la Bruxelles, 19 mai 1981.